פחדם של הנדבן והקמצן

לפני הגאון רבי יחזקאל לנדא ה'נודע ביהודה' באו איש ואשתו. היו לאשה טענות על בעלה. "מהן טענותיך"? שאל הרב. "בעלי מרויח סכום נכבד מידי שבוע ולצערי עד שהוא מגיע לביתו הוא מפזר את כל כספו לצדקה, בדרך פוגש בו עני, מתחנן באזניו אודות מצבו והוא נותן לו מאה לירות, אחריו עוד עני שמקבל מאה.. עד שבסופה של הדרך לא נותר בידו כסף. וכי אני לא צריכה כסף למזונותי"? דיברה בכאב. פנה אליו הרב: "ומה אתה יכול להשיב על טענותיה"? "נכון, נכון היא צודקת. רחמנות עליה, אך מה אעשה שכאשר בא לקראתי עני אני חושב לעצמי; 'זודאי קלילי ואורחא רחיקתא' ('כתובות' סז:) (המזודה קלה ואינה מלאה והדרך רחוקה מאד). היינו; כי לדרך הארוכה העוה"ב, זקוקים להרבה צידה ומי יודע ח"ו אם אזכה לעשות צדקה בימי חיי כפי הצורך, שהרי לא ידע האדם את עתו, שמא לא אגיע כלל לזקנה, אולי לא אזכה לשיבה טובה. כן, אני כ"כ רוצה לחטוף מצות צדקה קשה לי לותר על המצוה. מה אני יכול לעשות? אני חוטף בעודי בריא וחי". "טוב" אמר ה'נודע ביהודה': "תמתינו בצד. ושנים אחרים הוזמנו לבוא ל'דין תורה'. הרב קרא לזוג אחר, בעל ואשה שמיהרו לבוא לבית הדין. האשה טענה: "הבעל שלי, ידיו סגורות, קמוצות. בנערותי בבית הורי ראיתי בית פתוח לרווחה, עני שדפק בדלת כלכלו אותו ופרנסוהו והנה בעלי ההיפך, הינו 'עכברא דשכיב אדינרי' ('סנהדרין' כב:) לא נותן צדקה, רק רואה עני ליד הדלת מגרש אותו. אני מבוישת ממנו, הידידים מכנים אותו בכינויי גנאי ועיני דומעות תמיד על מזלי הרע". (גם ההיא מה'דין תורה' שקדם להם סיפרה כי היא בוכה, שתיהן בוכות...) שאל ה'נודע ביהודה' את הבעל: "מה אתה אומר על טענות אשתך"? "נכון, ברוך ה', עתה יש לי כסף. אבל מי יודע מה יהיה, שמא אגיע לזקנה ושיבה עד גיל תשעים שנה אזכה לאריכות ימים וכחותי לא יהיו איתי, לעבוד ולהתפרנס ודאי לא אוכל, א"כ אני שומר את הכסף, מי יודע אולי אגיע לזקנה ושיבה..." הביט ה'נודע ביהודה' נשא את עיניו הטהורות וביקש: "תכניסו את הזוג הראשון כדי שיעמדו גם הם כאן".

ואז אמר: "הראשון אמר שהוא פוחד שמא לא יהיה זקן, כי לא ידע האדם את עתו.

והשני אומר אדרבה; כי פוחד שמא כן יהיה זקן, אברך אתכם שהקב"ה

יציל כל אחד מכם מהפחד שלכם". ('להגיד' מהרב שלום שבדרון זצ"ל)

תוכחה בכל מצב

"שֹׁפְטִים וְשֹׁטְרִים תִּתֶּן לְךָ בְּכָל שְׁעָרֶיךָ" ('דברים' טז יח)

'"שֹׁפְטִים" דיינים הפוסקים את הדין. "וְשֹׁטְרִים" הרודים את העם אחר מצותם שמכין כופתין במקל ורצועה עד שיקבל עליו דין השופט' (רש"י). סח הגאון רבי יוסף ליס זצ"ל; פעם אחת שוחח ה'חפץ חיים' עם אחד הרבנים וחקר מפיו על אודות ליקויים שונים בעירו ובהנהגת בני הקהילה. שאל ה'חפץ חיים': "האם מתיצב הרב בפרץ ומוכיח בשער, שהרי הדבר בשליטתו ובכחו"? התנצל הרב: "שאינו רואה את עצמו מוכיח, משום שהוא בעצמו אינו מושלם באותם דברים, עדין לא קשט את עצמו ואיך יקשוט אחרים"? שמע זאת ה'חפץ חיים' ואמר: "אמשול לכם משל; מושל המחוז הגיע לסיור בכפר נערכה לכבודו מסיבת קבלת פנים בבית ראש הכפר בנוכחות כל הנכבדים. הביאו תקרובת וקנקן מים צוננים מזגו לכוסו ועיוה פניו, המים היו עכורים. התנצל ראש הכפר: "אלו הם מימינו". "ומה בכך"? הגיב המושל: "יש לסננם לפני שמגישים אותם לפני אורחים". השפיל ראש הכפר את ראשו וקיבל את התוכחה בדומיה. לא ארכו הימים ופרצה שרפה בכפר, הפעמונים צלצלו והאש השתוללה, אך מכבי האש חבקו ידים ולא עשו דבר לכבותה תוך שעות הפכה הכפר למאכולת אש. מובן שהתושבים זעמו על אזלת יד של הרשויות והתלוננו על כך בעיר המחוז. נשלחה ועדת חקירה והכבאים טענו שמפקדם הורה להם שלא לכבות את השריפה. המפקד טען שהיתה זו הוראה ישירה של ראש הכפר. זומן ראש הכפר למושל המחוז לתת את הדין על אבדן עיירתו. "מה בפיך"? שאל מושל המחוז.

"לא בי האשם"! הצטדק ראש הכפר: "הן ראה כבודו בביקור שהמים בכפרנו עכורים ובמו פיו הורה לנו שלא להשתמש בהם לפני סינון. כשפרצה השריפה בררתי והודיעוני שלא סננו את המים. אסרתי אפוא להשתמש בהם לאחר הנחיית רום מעלתו". הרעים עליו המושל בקולו: "שוטה שבעולם, לכתחילה יש להשתמש במים מסוננים, אבל האם מי שאין ברשותו מים מסוננים יגוע בצמא?! לכתחילה יש לסננם קודם השתיה, אבל כשהאש בוערת יש לכבותה בכל מים שנמצא". קרא ה'חפץ חיים': "הלא האש בוערת הדליקה משתוללת בעירך, הכיצד הנך מרשה לעצמך לחזר אחר תוכחה מהודרת,

האם זו העת המתאימה להדר אחר 'מים מזוקקים'?! ('ח"ח' החדש, 'יוסף דעת')

"לֹא תַטֶּה מִשְׁפָּט לֹא תַכִּיר פָּנִים וְלֹא תִקַּח שֹׁחַד כִּי הַשֹּׁחַד יְעַוֵּר

עֵינֵי חֲכָמִים וִיסַלֵּף דִּבְרֵי צַדִּיקִם" ('דברים' טז יט) - משקפת הפלאים

כסבורים אנו, שציווים אלו נאמרו רק לדיינים ולשופטים ולא היא; הגאון רבי ישראל מסלאנט זצ"ל השריש, שכל אחד ואחד הוא דיין ושופט, שהרי הוא מחליט החלטות ופוסק לעצמו בכל עת. וא"כ חייב הוא לראות שהחלטותיו תהיינה שקולות וצודקות ולא יסתנוורו עקב שוחד. דוגמא לכך מצאנו בספר 'שערי ארמון' לימים הנוראים והיא כה נוקבת; מעשה באיכר שהעמיס הר של תבואה על עגלתו וביקש להכניסה לאסמו. אך אבוי, העגלה נתקעה בפתח וערימת התבואה הגיעה עד המשקוף ולא יכול היה להכניסה. היכה את הסוס ולשוא. עבר שם לץ קל דעת ואמר: "למה תכה את סוסך, האינך רואה שהמטען גבוה מן הפתח"? שאל האיכר: "ומה אעשה"? ענהו: "קנה ממני משקפת המגדילה כל דבר פי כמה, הבט בה כלפי מעלה והפתח יגבה, כך תוכל להכניס את העגלה בלא מאמץ". קנה האיכר את המשקפת בכסף מלא והלץ המשיך בדרכו. הביט האיכר בפתח דרך המשקפת ואכן גבה פלאים. משך ברסן הסוס והעגלה עדין תקועה... השתאה וקרא בקול אחרי הלץ המתרחק: "אמור לי, הפתח גבה ועדין לא משה העגלה"? צעק אליו הנוכל: "שטיא, הבט אל ערימת התבואה דרך המשקפת ותראה שגם היא גדלה ושוב חוסמת היא את הפתח". הביט האיכר בתבואה בעד העדשות ואכן תפחה עד מאד. "א"כ מה הועיל"? קרא באכזבה לעבר הנוכל המתרחק: "רימיתני, השב לי את כספי". וממרחקים הגיע אליו קולו של הלץ: "יש עצה. כשאתה מביט בתבואה הפוך את המשקפת ונראה שהכל יבוא על מקומו בשלום". יש אפוא למשקפת צד שני והוא לא ידע, הפכה והביט בתבואה והנה קטנה עד מזעור. שמח שמחה גדולה, הביט בריכוז והצליף בסוסים והם להכעיס, אינם זזים. ביקש לשאול את המוכר פשר דבר, אך הלה הרחיק כבר לכת ונעלם, מותירו עם התעלומה. עבר שם אדם פיקח וראה עגלה תקועה בפתח האסם והעגלון מביט בעד המשקפת בפתח, הופכה ומביט במטען וחוזר חלילה... נד לו ואמר: "אוי לך, כסיל נבער, הלא תבין שהמשקפת לא תשנה את המציאות ושאינך יכול להסתכל בצד הנוח לך, להגדיל כביכול את הפתח ולמזער את התבואה..." קבל האיכר: "מה אעשה"? והפיקח ענה: "אין פשוט מזה, הסר מן התבואה עד לגובה הפתח והעגלה תכנס בקלות". והנמשל; מצויים אנו בחודש הרחמים והסליחות על סף ימי הדין בהם יסקרו מעשינו ויוחלט מה יהא עלינו, האם נזכה ונכתב לחיים, לבריאות, לפרנסה טובה, לנחת ולשמחה. ואם נהיה כנים עם עצמנו איננו נרעשים ונפחדים עד מאד, שאננים אנו למדי ויש לכך סיבה טובה; אמנם באים אנו עם עגלה מלאה עונות למכביר; חטאי הלשון, ביטול תורה... אבל ה'משקוף' גבוה 'רחמיו מרובים' ('שבת' יב:)

וסומכים אנו על י"ג מידות הרחמים. אבל; "עֲוֹנֹתֵינוּ רָבוּ לְמַעְלָה רֹאשׁ וְאַשְׁמָתֵנוּ גָדְלָה עַד לַשָּׁמָיִם" ('עזרא' ט ו) ויש גבול לסליחה ולמחילה. אבל הואיל וקרובים אנו אצל עצמנו

מטים אנו משפט ונושאים לעצמנו פנים. יצרנו לעצמנו משקפת פלאים;

שמגביהה מצד אחד את סף הרחמים והסליחות ומהצד השני; ממזערת עונותינו,

כך סבורים אנו שנעבור את הדין בשלום... (הרב שלום מאיר וולך שליט"א)

תיקון למת

"וְהָיָה הָאִישׁ אֲשֶׁר לֹא יִשְׁמַע" ('דברים' יח יט)

פעם אחת נסע הרב הקדוש הרי"מ מגור זצ"ל בעל 'חדושי הרי"מ' בלוית משמשו רבי בונים מורשה לביתו, לגור. כשהגיעה המרכבה כשתי פרסאות מגור, ראה רבי בונים, כי איש רץ מאחורי המרכבה והוא מתאמץ בכל כחו להשיגם. הדבר היה קצת תמוה בעיניו כי האיש היה מלובש לא כמנהג החסידים רק בבגדים מגוהצים וקצרים, אך בראותו כי הוא יגע בכל כחו במרוצתו ונטפי זיעה נוטפים מעל פניו נתמלא רחמים עליו ורצה לרמוז לעגלון שיעצור את הסוסים ממרוצתם למען יוכל האיש להשיגם, אבל באותו רגע אמר לו הרי"מ: "למה זה המרכבה נוסעת כל כך באיטיות? מהצורך לזרז את העגלון שידפוק את הסוסים". והוכרח המשמש לקיים את דברי הרב. כעבור כרבע שעה ראה כי האיש עודנו רץ אחריהם בשארית כחותיו ועל פניו ניכרים אותות יגיעה ועיפות מרובה. נכמרו רחמי רבי בונים עליו ורמז בחשאי לעגלון שיעצור קצת מרוצת הסוסים. אחרי רגעים אחדים אמר לו הרי"מ: "למה אינך מזרז את העגלון בנסיעתו? אני אוהב לנסוע במהירות".

ולא יכול רבי בונים להתאפק עוד ואמר להרב: "הנני מודה על האמת, כי אני עוד עשיתי להיפך וצויתי לעגלון לנסוע בנחת ולאט, כי זה איזה זמן שאני רואה איש אחד שרץ בכל כחו אחרי המרכבה ובודאי יש לו איזה ענין נחוץ מאוד עם הרבי ורחמתי עליו".

השיבו הרי"מ: "מה לך להביט על דברים כאלו? אני רוצה לנסוע במהירות"!

והוכרח שוב רבי בונים לצוות על העגלון לנסוע במהירות יותר. אחרי זמן מה ראה כי האיש הרץ נפל לארץ ובקושי רב עמד מנפילתו ובאין אונים הוא מתאמץ לרוץ אחרי המרכבה. הרהיב רבי בונים עוז ואמר עוד פעם להרי"מ: "רבי, האיש הרץ כבר נפל על הארץ מרוב חולשת כחו מחמת מרוצתו". אמר לו הרי"מ: "טיפש! מי זה שואל ממך עצה? כלום אתה בעל רחמים יותר ממני, אמור לעגלון שיסע במהירות האפשרית ביותר".

עשה כן המשמש ופליאתו גדלה מאד, כי הוא ידע היטב את טבעו של הרי"מ שאין כמוהו מלא רחמים על כל איש יהא מה שיהא. וכשבאו לגור והרי"מ ישב על כסא לנוח קצת כדרכו, אמר למשרתו: "בודאי אתה תמה על האכזריות שראית ממני בדרך ובכן תדע,

שזה האיש שרץ אחרינו נפטר כבר לעולמו ולפעמים נותנים בשמים רשות לנפטר שירוץ אחרי צדיק הדור ואם הוא רץ אחריו ואינו משיגו הוא מקבל תיקון על מה שבחייו

לא שמע לדברי אותו הצדיק שהוכיחו". ('סיפורי חסידים')

שבת שלום ☺